Imtella' Marzu 16, 2021 Il-Pulizija qed tinvestiga allegata aggressjoni li seħħet il-Ħadd li għadda fuq uffiċjal tal-LESA. Dan wara li għall-ħabta tas-sitta ta' filgħaxija waqqfet karozza li kien fiha passiġġier li ma kienx liebes iċ-ċintorin. F'post fuq Facebook, it-Taqsima tal-Forzi Dixxiplinati, is-Sigurtà u l-Inforzar tal-Liġi tal-GWU qalet li l-passiġġier ta daqqa ta' ponn f'wiċċ il-gwardjana wara li ħaditlu d-dettalji. Minnufih ix-xufier saq minn fuq il-post. Waqt li ppubblikat ritratt tal-allegat aggressur ħiereġ mill-binja tal-Qorti, it-Taqsima msemmija qalet li r-raġel huwa l-istess persuna li ftit tal-ġimgħat ilu ġie mixli bi ħruq ta' karozza privata ta' Pulizija. Dwar dan il-każ sar rapport fl-Għassa tal-Pulizija ta' San Ġiljan u l-Uffiċjal tal-Komunità tinsab 'injury on duty'. It-taqsima wriet solidarjetà mal-Uffiċjal tal-Komunità li sfat aggredita waqt il-qadi ta' dmirijietha u awgurawlha fejqan ta' malajr.